b'\n_START_ARTICLE_\nBiafra\n_START_SECTION_\nNimen alkuper\xc3\xa4\n_START_PARAGRAPH_\nNimen Biafra alkuper\xc3\xa4inen muoto on Biafar tai Biafara, joka esiintyy useissa eurooppalaisten matkailijoiden kirjoittamissa teoksissa ja piirt\xc3\xa4miss\xc3\xa4 kartoissa 1500-luvulta alkaen. Vanhoissa kartoissa Biafran alue on huomattavasti suurempi kuin Biafran valtio. Suurimmillaan Biafra peitti koko Beninin valtakunnan ja Kongon kuningaskunnan v\xc3\xa4liin j\xc3\xa4\xc3\xa4v\xc3\xa4n alueen, mutta tavallisesti sen katsottiin peitt\xc3\xa4v\xc3\xa4n Biafranlahden ranta-alueet eli It\xc3\xa4-Nigerian ja Kamerunin, joskus pelk\xc3\xa4st\xc3\xa4\xc3\xa4n Kamerunin.\n_START_SECTION_\nVallankaappausyritys 1966 itsen\xc3\xa4isyyden taustatekij\xc3\xa4n\xc3\xa4\n_START_PARAGRAPH_\nTammikuussa 1966 igbo-kansaan kuuluneet Nigerian armeijan upseerit yrittiv\xc3\xa4t vallankaappausta, joka oli lyhytik\xc3\xa4isyydess\xc3\xa4\xc3\xa4n verinen. Touko- ja syyskuussa 1966 Pohjois-Nigeriassa asuneet igbot joutuivat joukkomurhien kohteeksi. Syys-lokakuussa 1966 ainakin 10\xc2\xa0000 igboa murhattiin, tuhannet muut joutuivat pysyv\xc3\xa4sti vammautuneiksi ja l\xc3\xa4hes kaksi miljoonaa joutui pakenemaan kotiseudultaan maan rajojen sis\xc3\xa4puolella._NEWLINE_Suurin osa Nigerian igboista asui sen aikaisessa It\xc3\xa4-Nigeriassa, jonka sotilaskuvern\xc3\xb6\xc3\xb6rin\xc3\xa4 oli igboihin kuuluva everstiluutnantti Chukwuemeka Odumegwu Ojukwu. H\xc3\xa4n julisti alueen itsen\xc3\xa4iseksi 30. toukokuuta 1967, p\xc3\xa4\xc3\xa4kaupunkinaan Enugu. Ojukwun joukot aloittivat liittovaltion omaisuuden haltuunoton, kuten esimerkiksi alueelle tulleiden postiautojen valtaamisen. Nigeria vastasi aluksi taloussaarrolla ja aloitti my\xc3\xb6hemmin sotilastoimet.\n_START_SECTION_\nBiafran perint\xc3\xb6\n_START_PARAGRAPH_\nVuonna 1999 perustettu MASSOB (lyhenne englanninkielisest\xc3\xa4 nimest\xc3\xa4 Movement for the Actualization of the Sovereign State of Biafra) ajaa Biafran uudelleenitsen\xc3\xa4istymist\xc3\xa4. Liike on saanut pontta entisen Biafran alueen v\xc3\xa4est\xc3\xb6n n\xc3\xa4enn\xc3\xa4isest\xc3\xa4 sorrosta. Se on saavuttanut huomattavaa suosiota erityisesti igbojen keskuudessa. Alun alkaen liikkeen toiminta perustui v\xc3\xa4kivallattomuuden periaatteelle, mutta Nigerian poliisivoimien voimank\xc3\xa4ytt\xc3\xb6 liikkeen hajottamisessa on synnytt\xc3\xa4nyt liikkeen piiriss\xc3\xa4 kannatusta my\xc3\xb6s suoralle toiminnalle._NEWLINE_MASSOB aloitti vuonna 2011 Biafran puntien k\xc3\xa4ytt\xc3\xb6\xc3\xb6n laskemisen sek\xc3\xa4 omien rekisterikilpiens\xc3\xa4 my\xc3\xb6nt\xc3\xa4misen. Biafran punta on saavuttanut suosiota igbojen keskuudessa Nigerian nairan ostovoiman heikkenemisen johdosta, sill\xc3\xa4 se on nairaa valuuttana noin 270 kertaa vahvempi.'